東嘉倦雨遣興有懷浙右兄弟二十韻
作者：李洪
朝代：宋

paragraphs: 南國地卑濕，兼旬雨不停。
氣昏江練白，雲蔽石崖青。
倦聽涔涔霤，全遮渺渺汀。
柳低齊戶牖，竹密亞窗櫺。
壞壁蝸成字，衡門犬守扃。
莓苔侵座榻，鳥雀聚寒廳。
欹卧淮南枕，淋漓座右銘。
向空書咄咄，搔首歎星星。
乳燕穿簾入，子規和恨聽。
消憂須酒聖，破睡問茶經。
異俗徒雞卜，鄉書頼鵲靈。
蓴羹懷笠澤，鶴唳憶華亭。
旅夢驚蝴蝶，原情念鶺鴒。
彈冠即臺閣，通籍在朝廷。
徼福成虛誕，忘機契杳冥。
蛙喧私鼓吹，蚊鬭幻雷霆。
藥裹開空籠，山泉汲小缾。
研蜍臨古蠒，香篆讀黄庭。
林屋連蒼弁，松根長茯苓。
江湖長在眼，何日遂揚舲。